1.Granty (spolufinancované informačné opatrenia vykonávané z iniciatívy organizácií tretích strán)

V nariadení (EÚ) č. 1306/2013 sa plánujú dva druhy opatrení, ktoré sa majú financovať z grantov, osobitné informačné opatrenia a ročné pracovné programy. Osobitné informačné opatrenie je informačné podujatie obmedzené v čase a priestore organizované na základe jednoduchého rozpočtu. Ročný pracovný program je zostavený z dvoch až piatich osobitných informačných opatrení. V záujme zjednodušenia grantovej schémy a zabezpečenia koherentnosti medzi rôznymi komunikačnými akciami sa (podobne ako v predchádzajúcich rokoch) dospelo k rozhodnutiu ponechať na roky 2013 a 2014 na spolufinancovanie iba osobitné informačné opatrenia.

Výzvy na predkladanie návrhov na spolufinancované akcie v rokoch 2013 a 2014 sa zamerali na širokú verejnosť s osobitným dôrazom na mladých ľudí v mestských oblastiach a na vidieckych aktérov, v súvislosti s ktorými sa opatrenia zameriavali na konkrétnejšie otázky týkajúce sa najmä vykonávania nových opatrení zavedených reformou SPP, ako je napr. ekologizácia a povinné opatrenia pre mladých poľnohospodárov.

Maximálna miera financovania pre uvedené opatrenia je 50 % oprávnených nákladov. Článok 2 nariadenia Rady (ES) č. 814/2000 však obsahuje ustanovenie o zvýšení miery na 75 % vo výnimočných prípadoch, ako sa uvádza vo vykonávacom nariadení a vymedzuje vo výzve na predkladanie návrhov.

V rámci výzvy na predkladanie návrhov z roku 2013 bolo spolufinancovaných 14 osobitných informačných opatrení vo výške 50 %. Výška grantov požadovaná od Komisie sa pohybovala od 100 500,00 EUR do 341 659,00 EUR. V rámci výzvy na predkladanie návrhov z roku 2014 bolo spolufinancovaných 13 osobitných informačných opatrení, ktoré zahŕňali tri opatrenia spolufinancované na základe 75 % sadzby, keďže spĺňali podmienky vymedzené vo výzve na predkladanie návrhov pre informačné opatrenia výnimočného záujmu. V roku 2014 to znamenalo, že akcia sa vykonávala najmenej v 3 členských štátoch EÚ, bola navrhnutá vybudovanou sieťou na európskej úrovni alebo mala za cieľ vytvoriť a/alebo rozvíjať takúto európsku sieť, a zahŕňala plán šírenia informácií, ktorý má potenciál osloviť minimálne 5 % cieľovej skupiny akcie (široká verejnosť a/alebo vidiecki aktéri) v každom členskom štáte. Výška grantov požadovaná od Komisie sa pohybovala od 133 397,00 EUR do 374 119,00 EUR. Celkovo bolo počas vykazovaného obdobia 2013 – 2014 spolufinancovaných 27 informačných opatrení. Granty boli udelené najmä na informačné kampane, audiovizuálnu produkciu, konferencie, semináre, projekty zamerané na informovanie žiakov o SPP a na nástroje a semináre pre zainteresované strany.

V tabuľke 1 sa uvádza rozdelenie podľa typu príjemcov grantov.

Tabuľka 1

Rovnako ako v minulosti, aj teraz v zozname príjemcov figurovali prevažne sociálno-profesijné organizácie aktívne v poľnohospodárstve a rozvoji vidieka na vnútroštátnej úrovni (často členovia orgánov na úrovni EÚ). Vzhľadom na to, že výzvy na predloženie návrhov za roky 2013 a 2014 sa však viac zamerali na audiovizuálne projekty, tri mediálne organizácie – najmä z audiovizuálneho odvetvia – boli oprávnené na granty pre nadnárodné akcie. Pracovný dokument útvarov Komisie priložený k tejto správe obsahuje podrobnejšie informácie o grantoch udelených počas vykazovaného obdobia.

Žiadosti sa posudzovali na základe prísnych kritérií, a to kritéria oprávnenosti, vylučovacieho kritéria, splnenia podmienok účasti a kritéria na vyhodnotenie návrhov, ktoré boli stanovené vo výzve na predkladanie návrhov. Bolo to v súlade s nariadením o rozpočtových pravidlách a postupovalo sa podľa cieľa Komisie dosiahnuť rovnaké zaobchádzanie so žiadateľmi a spravodlivú hospodársku súťaž medzi nimi.

V tabuľke 2 sa uvádza prehľad počtu úspešných žiadostí podľa jednotlivých členských štátov. Vo vykazovanom období bolo od nových členských štátov doručených päť z celkového počtu 27 úspešných žiadostí o grant. Okrem toho je naďalej vysoká úroveň záujmu z južných členských štátov EÚ. Päť úspešných žiadostí predložili organizácie na úrovni EÚ.

Tabuľka 2

Úspešné žiadosti podľa jednotlivých členských štátov (vrátane organizácií na úrovni EÚ)

Je potrebné zdôrazniť, že rovnako ako v minulosti, si značný počet spolufinancovaných informačných opatrení našiel širšie publikum okrem bezprostredných účastníkov, a to vďaka multiplikačnému účinku špecializovaných tlačových a audiovizuálnych médií a širšiemu používaniu internetu a sociálnych sietí ako nástrojov na šírenie informácií.

2.Priame akcie/verejné obstarávanie (informačné opatrenia prijaté z iniciatívy Komisie)

Vo vykazovanom období, ako aj v predchádzajúcich rokoch, bol značný počet informačných opatrení realizovaný z iniciatívy Komisie. Tie sa realizovali najmä prostredníctvom externej technickej pomoci. V období rokov 2013 až 2014 sa vyčlenilo na tieto opatrenia približne 66 % rozpočtu.

V rámci tohto rozpočtu sa realizovali informačné opatrenia týkajúce sa činností vytvárania sietí s novinármi (vytváranie mediálnych sietí) a so zainteresovanými stranami (vytváranie sietí zainteresovaných strán). Cieľom týchto opatrení bolo vytvorenie ďalších synergií medzi rôznymi sprostredkovateľmi v odvetví a zvýšenie vplyvu informačných opatrení vykonávaných GR AGRI, najmä pokiaľ ide o reformovanú SPP. GR AGRI vo vykazovanom období zameralo svoje priame informačné opatrenia na všeobecnú verejnosť prostredníctvom spustenia a vykonávania komunikačnej kampane o reformovanej SPP pod názvom: „Spoločná poľnohospodárska politika Európy: Postarať sa o naše korene“. Ďalšie informačné opatrenia v rokoch 2013 a 2014 sa týkali pravidelných činností horizontálnej komunikácie, ako sú organizácia brífingov súvisiacich so SPP, prezentácie pre skupiny návštevníkov a organizácia účasti Európskej komisie na výstave EXPO v Miláne, ktorá sa konala od mája do októbra 2015. V roku 2014 sa GR AGRI zúčastnilo aj na jednotnej komunikačnej pilotnej kampani riadenej GR pre komunikáciu s cieľom účinne vyzdvihnúť úlohu a príspevok poľnohospodárstva v každodennom živote ľudí, a relevantnosť SPP pre občanov EÚ, ako aj pre rast a zamestnanosť. Kampaň sa začala v roku 2014 („EÚ pracuje pre vás“) a pokračovala až do polovice roka 2015. Táto kampaň prostredníctvom masových médií hmatateľne a živým spôsobom ukázala pridanú hodnotu EÚ, pričom priamo oslovila občanov. Kampaň je súčasťou všeobecného úsilia vytvoriť jasnejší signál o spôsobe, akým EÚ prostredníctvom svojich programov a politík pomáha dosiahnuť hospodársky rast a tvorbu pracovných miest.

Pracovný dokument útvarov Komisie poskytuje podrobnejšie informácie o týchto informačných opatreniach, ako aj o príslušných nákladoch.

a) Vytváranie mediálnych sietí 2013 – 2014